**CRISI SANITÀRIA PROVOCADA PEL COVID-19: OBLIGACIONS, DEURES I RECOMANACIONS EN L’ÀMBIT DELS SERVEIS SOCIALS**

Des que el passat 14 de març es declarés l’estat d’alarma han estat nombroses les disposicions, Ordres, Decrets, Resolucions i Instruccions que s’han anat publicant per part de les administracions competents amb la finalitat de regular la situació d’emergència sanitària en l’àmbit dels serveis socials i assistencials.

Amb el present document es pretén que els socis d’ACRA disposin d’una eina que els permeti verificar de forma ràpida i senzilla, mitjançant diversos *checklists*, el compliment de les principals obligacions, deures i recomanacions que s’han anat generant en els darrers dies. En aquest sentit, el document distingeix les pautes d’obligat compliment de les simples recomanacions, les quals apareixen identificades amb el color blau.

**AÏLLAMENT DE RESIDENTS**

S’han classificat els residents en els següents grups:

* Residents sense símptomes i sense contacte estret amb un cas possible o confirmat de COVID-19
* Residents sense símptomes, en aïllament preventiu, per contacte estret amb un cas possible o confirmat de COVID-19
* Residents amb símptomes compatibles amb el COVID-19
* Casos confirmats de COVID-19

S’han aïllat els diferents grups de residents o, en el cas que no sigui possible, s’han establert mesures per a mantenir aïllats els casos possibles o confirmats per COVID-19 de la resta de residents.

Els casos amb infecció respiratòria lleu estan aïllats de la resta de residents.

Els casos confirmats per COVID-19 estan aïllats de la resta de residents.

S’han assignat els treballadors del centre a un únic grup de residents, sense possibilitat de rotació.

**NETEJA**

S’han extremat les tasques de neteja amb els desinfectants recomanats per l’autoritat sanitària, especialment a les zones d’accés i sortida dels sectors d’aïllament i les zones accessibles per les persones deambulants.

En cas de desinfecció del centre, es preveu l’aïllament o sectorització dels residents durant la seva execució.

**MESURES DE PROTECCIÓ**

S’ha indicat i instruït al personal que tingui contacte amb els residents que compleixi les mesures de seguretat recomanades pel Ministeri de Sanitat.

S’han establert pautes per reduir al mínim el personal en contacte directe amb els casos possibles o confirmats per COVID-19, així com el seu temps d’exposició.

Es realitza una vigilància dels símptomes que presenta el personal que ha estat en contacte amb els casos possibles o confirmats per COVID-19.

*\*Es recomana seguir les recomanacions de la Secretaria General del Departament de Treball, Afers Socials i Famílies i fer de ús l’aplicatiu STOP COVID19 CAT en els casos de residents i treballadors que presentin simptomatologia compatible amb el COVID-19. No obstant això, es recorda que han de ser els propis afectats els que autoritzin a introduir les seves dades a l’aplicació.*

Es dona compliment a la següent recomanació: restringir al màxim les visites al centre i només permetre l’entrada en casos de necessitat o d’urgència justificada, i sempre amb la valoració i l’aprovació de la direcció del centre.

**OBLIGACIONS DE NOTIFICAR**

Davant d’un possible cas d’infecció per COVID-19 es contacta amb el centre d’Atenció Primària.

Davant l’existència d’un cas d’infecció respiratòria aguda es sol·licita la realització de la prova diagnòstica per COVID-19.

El centre residencial notifica al Departament de Treball, Afers Socials i Famílies, al Departament de Salut i a la Delegació o Subdelegació del Governl’existència de qualsevol de les següents circumstàncies:

a) Impossibilitat de donar compliment a les indicacions de les autoritats competents, especialment pel que fa a les normes d'aïllament.

b) Impossibilitat de gestionar adequadament la conservació i retirada de cadàvers per acumulació i / o absència de serveis funeraris disponibles.

c) Qualsevol altra circumstància anàloga que posi en greu perill la integritat i sosteniment del servei que es presta.

Diàriament, i abans de les 16.00 h, el centre residencial comunica al Departament de Treball, Afers Socials i Famílies, mitjançant els formularis habilitats, la informació sobre les característiques físiques del centre, el personal i les persones residents i especialment sobre les mesures relatives a l’aïllament dels residents.

En el cas de residències socials, s’han comunicat al Departament de Salut les incidències existents en relació amb la prevenció i control del COVID-19. Així mateix i respecte a les mateixes, es preveu comunicar qualsevol modificació en un termini màxim de 24h.

En l’àmbit dels centres residencials col·laboradors es comunica a l’Administració, a través del web de residències, la data d’inici del període de baixa d’aquells usuaris absents a causa del COVID-19 (per exemple, per retorn autoritzat al domicili familiar), als efectes que el Departament aboni el 100% de la tarifa de col·laboració a partir d’aquesta data.

**ACTIVITAT**

No s’ha adoptat cap mesura que comporti el tancament, reducció o suspensió d’activitats o contractes laborals relacionats amb activitats imprescindibles (excepte en el cas que es compti amb una autorització expressa de l'Autoritat competent).

En el cas d’intervenció del centre i de gestió i coordinació de l’activitat per part d’un empleat públic, s’han posat a la seva disposició tots els recursos, materials i humans vinculats a l’activitat assistencial.

No es cobren les quotes als usuaris del centre de dia des del seu tancament a causa del COVID-19.

No es cobren les quotes als usuaris dels centres residencials que hagin sol·licitat el retorn al domicili familiar.

**RETORN DOMICILIARI DE RESIDENTS**

El centre i el Responsable Higiènic Sanitari només autoritzen el retorn voluntari d’aquells residents que no presentin símptomes i sempre que el domicili de destí garanteixi una bona atenció familiar i l’aïllament del resident durant els primers 14 dies i/o en el cas de posar-se malalt.

En els casos de retorn autoritzat al domicili familiar es signa un Annex al contracte assistencial a on hi consta que la persona marxa a casa temporalment amb l’autorització del Responsable Higiènic-Sanitari i que es reserva la plaça no ocupada, així com el no cobrament de l’estada ni de cap altre concepte.

*\*Es recomana que, en aquests casos de sortida autoritzada, el resident/familiar signi el document d’autorització de retorn voluntari que ha elaborat ACRA. En canvi, pel cas que es tracti d’una sortida no autoritzada, es recomana que es signi el model de Declaració Responsable que també us ha estat facilitat.*

S’impedeix l’accés al centre d’aquells residents que hagin sol·licitat el retorn voluntari al seu domicili familiar, però que presentin símptomes d’infecció respiratòria per COVID-19 fins al seu total guariment.

**PERSONAL**

Tot el personal del centre està disponible per a ser requerit en qualsevol moment per a la prestació de tasques presencials, a excepció d’aquells que es troben en aïllament domiciliari a causa del COVID-19.

Es permet que el personal amb dispensa absoluta d'assistència al lloc de treball per exercir funcions sindicals pugui reincorporar-se per a desenvolupar les seves funcions ordinàries en atenció a la situació generada pel COVID-19, amb la possibilitat de retornar a la situació prèvia de dispensa en qualsevol moment.

En el cas d’aquells treballadors especialment sensibles al COVID-19, el servei de prevenció de riscos laborals emet un informe sobre les mesures de prevenció, adaptació i protecció que s’han d’aplicar.

**GUIES I PROTOCOLS APLICABLES**

Es segueix el [Procediment d’actuació enfront de casos d’infecció pel nou coronavirus SARS-CoV-2](https://treballiaferssocials.gencat.cat/web/.content/01departament/coronavirus/procediment-actuacio-nCoV-17-03-v10.pdf) publicat per la Sub-direcció General de Vigilància i Resposta a Emergències de Salut Pública.

Es segueix el protocol [Maneig a les residències de casos en investigació, probables o confirmats de la COVID-19](https://canalsalut.gencat.cat/web/.content/_A-Z/C/coronavirus-2019-ncov/material-divulgatiu/coronavirus-maneig-residencial.pdf) publicat per la Sub-direcció General de Vigilància i Resposta a Emergències de Salut Pública.

Es segueix la [Guia de prevenció i control davant el COVID-19 en residències de gent gran i altres centres de serveis socials de caràcter residencial](https://www.mscbs.gob.es/profesionales/saludPublica/ccayes/alertasActual/nCov-China/documentos/Residencias_y_centros_sociosanitarios_COVID-19.pdf) publicada pel Ministeri de Sanitat.

Es segueix la [Guia d’actuació enfront de casos d’infecció pel nou coronavirus SARS-CoV-2 a les residències](https://canalsalut.gencat.cat/web/.content/_A-Z/C/coronavirus-2019-ncov/material-divulgatiu/guia-actuacio-residencies.pdf) publicada pel Servei Català de la Salut.

Es segueixen les [Recomanacions de tractament farmacològic en la infecció per SARS-CoV-2 en l'àmbit extrahospitalari](https://canalsalut.gencat.cat/web/.content/_A-Z/C/coronavirus-2019-ncov/material-divulgatiu/recomanacions-tractament-farmacologic.pdf) emeses pel Servei Català de la Salut.

Es segueixen les [Mesures i recomanacions tècniques d’actuació en relació als serveis essencials que es prestaran en el marc del servei d’atenció domiciliària (SAD) davant la situació extraordinària generada per la COVID-19](https://treballiaferssocials.gencat.cat/web/.content/01departament/coronavirus/mesures-serveis-basics-ajuda-domicili-19_03.pdf) publicades per la Direcció General de l’Autonomia Personal i la Discapacitat del Departament de Treball, Afers Socials i Famílies.

Es segueixen les [Mesures de protecció i d’actuació per als professionals del servei d’atenció a domicili (SAD) per la COVID-19](https://treballiaferssocials.gencat.cat/web/.content/01departament/coronavirus/19-3-2020-mesures-proteccio-coronavirus-SAD.pdf) publicades per la Direcció General de l’Autonomia Personal i la Discapacitat del Departament de Treball, Afers Socials i Famílies.

Es segueixen les recomanacions contingudes en el document [Informació sobre les actuacions preventives en referència al nou Coronavirus SARS-CoV-2 en l’àmbit de la residencia](https://treballiaferssocials.gencat.cat/web/.content/01departament/coronavirus/20200319-material-informatiu-ciutadania.pdf), del Departament de Salut.

Es segueixen les pautes de [Neteja i desinfecció en residències geriàtriques](https://canalsalut.gencat.cat/web/.content/_A-Z/C/coronavirus-2019-ncov/material-divulgatiu/neteja-desinfeccio-residencies-geriatriques.pdf) emeses pel Departament de Salut.

S’aplica el [Procediment d’actuació pels serveis de prevenció de riscos laborals davant l’exposició al coronavirus](En%20cas%20de%20personal%20sensible%20seguir%20les%20indicacions%20del%20Procediment%20d’actuació%20pels%20serveis%20de%20prevenció%20de%20riscos%20laboral%20davant%20l’exposició%20al%20coronavirus).

Es segueixen [les Recomanacions per a l’organització de grups de persones voluntàries](https://treballiaferssocials.gencat.cat/web/.content/01departament/coronavirus/recomanacio-5-voluntariat.pdf) de la Direcció General d’Acció Cívica i Comunitària del Departament de Treball, Afers Socials i Famílies.

Barcelona, 12 d’abril de 2020